# Zámer projektu

# Svetové dni folklórneho umenia mladých

# 16. – 18. máj 2025

**Realizátorom tohto projektu je Slovenská rada rodičovských združení (ďalej len SRRZ)** – nezávislé, apolitické, pluralistické občianske združenie, ktoré združuje a reprezentuje

rodičovské združenia pri školách a školských zariadeniach na Slovensku.

SRRZ má registrovaných 1 450 členov organizačných jednotiek SRRZ- RZ. Pomáha zvyšovať kvalitu výchovy a vzdelávania, zabezpečovať ochranu záujmov rodičov, pedagógov a detí, poukazuje na práva a povinnosti zákonných zástupcov, rodičov a detí, podieľa sa na riešení výchovných a vzdelávacích problémov, zhromažďuje námety, pripomienky a požiadavky rodičov týkajúce sa výchovy a vzdelávania detí v škole a školských zariadeniach, spolupracuje s orgánmi štátnej správy, samosprávy a s inštitúciami podieľajúcimi sa na výchove a vzdelávaní mladej generácie, pomáha pri rozvoji záujmovej činnosti, podporuje projekty škôl a školských zariadení - to je stručne zhrnutá činnosť, ciele a poslanie SRRZ so sídlom Široká 1920/2, Poprad.

Od 19. 06. 1991, ktorý je rokom jej vzniku, prešla svojím vývojom a od 31. 03. 1996 je plnoprávnym členom Európskej asociácie rodičov (ďalej len EPA) v Bruseli. EPA – EUROPAEN PARENTS ASSOCIATION bola založená na kongrese v Miláne v roku 1985. Vznikla na základe schváleného Štatútu, ktorý podlieha Belgickým zákonom. SRRZ sa v spolupráci s EPA podieľa na realizácii aj medzinárodných projektov a v obsahu svojej činnosti aktuálne pokračuje v plnení cieľa – spoločne s rodinou a školou pracovať na zvyšovaní kvality edukačného procesu detí.

Členstvo v EPA majú rodičia z národných rodičovských organizácii členských štátov Európskej únie a otvára sa aj krajinám Európy mimo EÚ, hlavne asociovaným krajinám. EPA je pluralistická organizácia, ktorá nemá politickú a ani religióznu príslušnosť. Jej cieľom je pracovať spoločne pre zvýšenie kvality výchovno-vzdelávacieho procesu našich detí/ žiakov s tým že hlas rodiča musí rezonovať.

V roku 1996 podpísala EPA v Kodani spoločnú deklaráciu pod názvom Deklarácia o partnerstve s ETUCE- ( Europaen Trade Union Commitee for Education – Európskou učiteľskou organizáciou). Poukazuje na význam partnerstva vo vzdelávaní medzi rodičmi a učiteľmi. V tejto deklarácii je vyzdvihnutý **význam dialógu na regionálnej, národnej a európskej úrovni.**

Projekt **Svetové dni folklórneho umenia mladých (ďalej len SDFUM)** vypracoval Štefan Sýkora, člen Výkonného výboru SRRZ (ďalej len VV SRRZ) zastupujúci základné umelecké školy a konzervatória v SRRZ na území Slovenskej republiky, s odborným poradenstvom Mgr. Dagmar Žaludkovej a bol prerokovaný a doplnený na zasadnutiach VV SRRZ predsedníctvom a členmi Výkonného výboru SRRZ. Tento projekt má dva stupne: 1. školský stupeň, 2. národný a medzinárodný stupeň. Na tomto projekte sa zúčastnia deti/žiaci, pedagógovia a rodičia zo SR, ako aj iných európskych štátov a tretích krajín. Predbežné rokovania hovoria o účasti rodičovských združení zo Slovinska, Rakúska, Poľska, Ukrajiny a Českej republiky.

Ako miesto konania 1. ročníka projektu **Svetové dni folklórneho umenia mladých** odsúhlasil Výkonný výbor SRRZ Mesto Trenčín a Mesto Trenčianske Teplice s termín realizácie v dňoch 16.– 18. 05. 2025, kedy sa bude konať stupeň medzinárodný a národný.

Školské stupne sa budú konať od 01. 11. 2024 do 31. 03. 2025 v konkrétnych školách a školských zariadeniach na území Slovenskej republiky.

Rodičovské združenia pri školách a školských zariadeniach sa do projektu Svetové dni folklórneho umenia mladých zapoja s cieľom prezentovať rodičov, deti/žiakov, pedagógov, nepedagogických zamestnancov a ďalšie subjekty ako partnerov výchovy a vzdelávania v školách a v školských zariadeniach.

Vzhľadom k skutočnosti že, umenie je univerzálnym dorozumievacím prostriedkom a nepotrebuje tlmočníka, dáva spolupráca na medzinárodnej úrovni talentovanej mládeži priestor k utužovaniu priateľstiev aj prostredníctvom slova, hudby, tanca i krásy obrazov. Vzniká takto aj platforma na slobodné vyjadrenie pocitov, snov a túžob mladej generácie, ako aj možnosť prejaviť svoj vzťah k svetu i sebe samému.

V období od 16. 09. 2024 do 31. 12. 2024 plánuje SRRZ oslovovať spolupracovníkov na projekte Svetové dni folklórneho umenia mladých, zabezpečovať priestory na realizáciu tohto projektu v mestách Trenčín a Trenčianske Teplice, ako aj prijatie záštity nad týmto projektom. Súčasťou projektu bude vernisáž a následná výstava výtvarných prác, ako aj ocenenie detí/žiakov, rodičov i pedagógov, nepedagogických zamestnancov a ďalšie subjekty ako partnerov výchovy a vzdelávania v školách a v školských zariadeniach. Počas SDFUM bude prebiehať výtvarný plenér. Sprievodným programom budú remeselné trhy spojené s praktickými remeselnými ukážkami s cieľom oživenia umelecko-remeselnej tvorby v očiach každej generácie.

Program:

**16. 05. 2025:**

* vernisáž slovenskej a medzinárodnej výstavy výtvarných prác žiakov a pedagógov

a výtvarný plenér v Trenčíne

* remeselné trhy v Trenčíne
* hudobné vystúpenia žiakov a pedagógov na pódiu v Trenčíne
* koncert sakrálneho spevu spojený so svätou omšou - kostol Svätého Františka Xaverského, Mierové námestie v Trenčíne
* otvárací koncert SDFUM – kino Hviezda, Trenčín - odovzdávanie ocenení, oslava

Európskeho dňa rodičov a škôl na národnej úrovni

**17. 05. 2025:**

* výstava výtvarných prác žiakov
* hudobné vystúpenia žiakov a pedagógov - Kolonáda v Trenčianskych Tepliciach
* remeselné trhy v Trenčianskych Tepliciach
* koncert sakrálnej hudby - Trenčianske Teplice
* viacgeneračný koncert na počesť Karola Pádivého – dirigenta, pedagóga a skladateľa

v Dome ozbrojených síl SR v Trenčíne

**18. 05. 2025:**

* hudobné vystúpenia žiakov a pedagógov na pódiu v Trenčíne
* hudobné vystúpenia žiakov a pedagógov - Kolonáda v Trenčianskych Tepliciach
* záverečný koncert SDFUM - koncertný priestor v Židovskej synagóge v Trenčíne

V priebehu prvého ročníka SDFUM budeme prezentovať folklórne tradície regiónu Trenčín a podjavorinsko - podbradlianskeho kraja.

Zahraniční účastníci sa podujatia zúčastnia prezentáciou umeleckých diel vychádzajúcich z ich folklóru a tradícií.

Ústrednou témou prezentácie žiakov, mladých umelcov a pedagógov v 1.ročníku SDFUM je: **„Folklórne fantázie“ môjho regiónu.**

**Vízia projektu Svetové dni folklórneho umenia mladých:**

Sprítomnenie odkazu ľudového umenia regiónov Slovenska cez prezentáciu umelcov mladej generácie. Naviazanie kultúrneho dialógu medzi slovenskými a zahraničnými mladými umelcami v oblasti tradičného ľudového umenia.

**Ciele:**

**V dlhodobom horizonte:**

* poznávať umenie zúčastnených národov a ich hodnoty
* prezentovať hodnoty a odkaz ľudového umenia ďalším generáciám
* prostredníctvom projektu SDFUM budovať a upevňovať spoluprácu s ďalšími európskymi aj mimoeurópskymi národmi
* poukázať na úlohu liturgie a sakrálneho umenia v histórii a kultúre slovenského národa
* vyprovokovať dialóg so zodpovednými inštitúciami na tému možností žiadať a čerpať financie z Eurofondov Základnými umeleckými školami
* stradicionalizovať Národný deň rodičov a škôl, vychádzajúc zo základného projektu EPA pod názvom: Európsky deň rodičov a škôl (Európsky deň rodičov a škôl má tri stupne: školský, národný a európsky).

**V krátkodobom horizonte:**

* v 1.ročníku predstaviť mladej generácii život a tvorbu hudobného skladateľa, dirigenta a pedagóga Karola Pádivého
* prezentovať folklór a  históriou Trenčína, Trenčianskych Teplíc a Trenčianskeho kraja
* propagáciou výsledkov práce detí/žiakov a ich pedagógov v rámci zúčastnených krajín na tomto projekte preukázať opodstatnenie významu umeleckého školstva v systéme vzdelávania žiakov
* podporovať a rozvíjať vzájomnú spoluprácu medzi pedagógmi a umeleckými školami na medzinárodnej úrovni s cieľom spoznávať vzdelávacie systémy, metodiku práce a možnosti tvorivej sebarealizácie pedagógov, detí/žiakov i rodičov.

**SDFUM** majú dva stupne: 1. školský, 2. národný a medzinárodný

V termíne od 01. 11. 2024 do 30. 04. 2025 navrhneme realizáciu jednotlivých umeleckých predstavení na školskom stupni v jednotlivých regiónoch SR, ktoré by sa konali pod záštitou rodičovských združení príslušných umeleckých a iných škôl v danom regióne.

**Podmienky pre účasť na realizácii projektu SDFUM máj 2025:**

1. SDFUM je projekt určený pre žiakov a pedagógov umeleckých a všetkých ďalších škôl, ktoré majú záujem sa na projekte zúčastniť. Je viacgeneračný.

2. Limit repertoáru - 5 minút individuálne hudobné vystúpenie, 15 minút orchester, 10 minút tanečný súbor, 10 minút divadelné vystúpenie, audiovizuálna a multimediálna tvorba v trvaní max.5 min.

3. Realizačný tím SDFUM určí čas generálnej skúšky pred začiatkom otváracieho, viacgeneračného aj záverečného koncertu.

1. Témy 1. ročníka projektu SDFUM - 2025:
2. Život a dielo hudobného skladateľa Karola Pádivého
3. Krása tradícií Trenčianskeho a podjavorinsko - podbradlianskeho kraja

**Hudobný odbor:**

1. prezentácia hudobných diel hudobného skladateľa v koncertnom prevedení orchestra
2. prezentácia hudobných diel skladateľa Karola Pádivého v prevedení malých hudobných zoskupení a sólistov
3. prezentácia folklóru regiónu Trenčín a podjavorinsko - podbradlianskeho kraja (piesne)

**Tanečný odbor:**

1. prezentácie uvedenej témy vo vybranom tanečnom štýle
2. spoločenský tanec valčík, polka z diela hudobného skladateľa Karola Pádivého.
3. tance regiónu Trenčín a podjavorinsko - podbradlianskeho kraja

**Literárno - dramatický odbor:**

1. prezentácia literárnej tvorby na uvedenú tému „Život a dielo hudobného skladateľa Karola Pádivého.“ Možnosť samostatnej literárnej tvorby formou článkov na uvedenú tému alebo formou krátkych divadelných scénok na danú tému.
2. prezentácia tvorby významnej spisovateľky podjavorinsko - podbradlianskeho kraja Ľudmily Podjavorinskej

**Výtvarný odbor:**

1. **„Krásy trenčianskeho a podjavorinsko - podbradlianskeho regiónu“.**
2. **Kúzlo vášho regiónu - dedičstvo starých rodičov v kráse ich krojovaných odevov.**
3. **Ľudmila Podjavorinská a jej tvorba očami našich detí.**
4. **Pre zahraničných účastníkov: Folklórne tradície mojej krajiny**

**Odbor audiovizuálnej a multimediálnej tvorby:**

1. tvorba ukážok audiovizuálneho umenia žiakov v podobe videa, krátkeho filmu, umeleckej nahrávky (max.5 min.) na tému: „Život a dielo hudobného skladateľa Karola Pádivého“
2. tvorba ukážok audiovizuálneho umenia žiakov v podobe videa, krátkeho filmu, umeleckej nahrávky (max.5 min.) na tému: „Dychová hudba ako súčasť folklóru, krása dychových nástrojov a ich nedocenenosť v súčasnosti.“
3. Ľudmila Podjavorinská a jej tvorba očami našich detí/žiakov

**Sakrálne umenie:**

* bude prezentovaná v spolupráci s prof. ThDr. Rastislavom Adamkom, PhD. Katedra Hudby, Katolícka univerzita, Ružomberok, s ponukou na zákonom uznávané cirkvi a náboženské spoločnosti na Slovensku.

**Očakávaný výsledok**

* cieľavedomé budovanie tradície projektu Svetové dni folklórneho umenia mladých ako platformy prezentácie ZUŠ a ďalších škôl umeleckého zamerania ako aj alikvotných zahraničných vzdelávacích organizácií
* aktívna spolupráca s EPA – Európska asociácia rodičov so sídlom v Bruseli
* rodičia, učitelia, deti/žiaci,  zástupcovia verejnej správy sú pozvaní, aby vytvorili konkrétnu spoluprácu cez rozmanité podujatia, rozhovory, a tiež prostredníctvom umenia
* rozvoj vzdelania a kultúry v zmysle spomínaných cieľov a zámerov a jeho zhodnotenie pre budúcnosť
* manifestácia kvality vzťahu k rodičom, rodičovským asociáciám na medzinárodnej úrovni
* prehĺbenie národného cítenia a hrdosti na tradície a svoj pôvod
* priebeh, realizácia a výsledky tohto projektu z roku 2025 budú východiskom pre nasledujúce ročníky.

Odborný radca: Mgr. Dagmar Žaludková

Vypracovali: Štefan Sýkora

Bc. Ing. Júlia Lindtnerová

PaedDr. Eva Baricová

V Poprade, 11. októbra 2024

Bc. Ing. Júlia Lindtnerová v. r.

Predseda – štatutár SRRZ

Generálny riaditeľ SDFUM